Denis Genreau

**Denis Genreau**, nado en París o 21 de maio de 1999, é un futbolista franco-australiano que xoga como centrocampista ofensivo no Melbourne Victory, da A-League de Australia. É internacional coa selección de Australia.

## Traxectoria 
### Infancia 
Nacido en París, mudouse aos dous anos coa súa familia a Australia, país no que pasaran a súa lúa de mel seus pais, Sophie e Marc Genreau. Criouse en Melbourne, onde seu pai lle inculcou a paixón polo fútbol, sendo o seu primeiro club o Brighton SC.

### Melbourne City 
Aos 16 anos ingresou na canteira do Melbourne City, onde capitaneou o equipo xuvenil. O 27 de decembro de 2016, con 17 anos, debutou co primeiro equipo na A-League, da man do adestrador John van 't Schip. Foi nun empate 3-3 contra o Perth Glory no Estadio Rectangular de Melbourne, onde substituíu a Anthony Caceres no minuto 80. 

Marcou o seu primeiro gol como profesional o 29 de agosto de 2017, na vitoria por 3-2 contra o Hakoah Sydney City East nos oitavos de final da Copa de Australia. 

#### Cesión ao PEC Zwolle 
En xuño de 2018 entrou por primeira vez no fútbol europeo, ao saír cedido ao PEC Zwolle, ao que se incorporara pouco antes o seu adestrador en Melborune, John van 't Schip. Na cidade de Zwolle compaxinou o equipo sub-21 co primeiro equipo, debutando na Eredivisie nunha derrota por 2-3 ante o Heerenveen no MAC³PARK Stadion. Con problemas de lesións dende o principio, disputou só 10 encontros na máxima categoría do país, así como dous na Copa dos Países Baixos. En decembro de 2018 regresou a Melbourne, onde xogou ata o final da tempada.
### Macarthur FC 
O 28 de xullo de 2020, tras finalizar o seu contrato co Melbourne, asinou por tres anos co Macarthur FC, adestrado por Ante Milicic. 

O 31 de decembro de 2020 foi titular no primeiro partido da historia do Macarthur na A-League, ante o Western Sydney Wanderers. O 10 de febreiro de 2021 marcou o seu primeiro gol na liga australiana, na vitoria por 2-1 contra o Brisbane Roar. Consolidado na titularidade, contribuíu a que o equipo acadase o cuarto posto da liga, pero non puido disputar a fase final debido aos seus compromisos internacionais. 

### Toulouse 
En agosto de 2021 fichou polo Toulouse, converténdose na primeira fichaxe australiana da historia do club francés. Debutou co conxunto dirixido por Philippe Montanier na Ligue 2 o 14 de agosto de 2021, nunha vitoria pola mínima contra o SC Bastia, substituíndo a Stijn Spierings. 

Durante un partido contra o USL Dunkerque, recibiu un forte golpe no rostro que provocou a torcedura dos seus dentes dianteiros, o que lle dificultou pechar a boca correctamente. Despois de pasar polo dentista usou durante meses un protector bucal. Na penúltima xornada de liga contra o Nîmes Olympique, Genreau pasou á historia do Toulouse. Ao descanso, o equipo do Languedoc perdía por 1-0 contra os occitanos, antes de que Ado Onaiwu empatase o encontro na segunda metade. No minuto 79 Genreau colocou o 2-1 definitivo, culminando a remontada e dándolle ao Toulouse o ascenso á Ligue 1.

Durante a tempada 2022/23 sufriu constantes problemas na pube, o que lle impediu xogar con regularidade. Chegou a xogar co equipo filial para recuperar minutos de xogo, ata que Philippe Montanier o volveu subir ao primeiro equipo e o colocou no once titular, ante a ausencia de Brecht Dejaegere. O 30 de abril proclamouse co seu equipo campión da Copa de Francia ante o Nantes, aínda que non chegou a disputar ningún minuto na competición. Disputou un total de 80 partidos oficiais co Toulouse en tres anos e medio, nos que marcou 3 goles e repartiu 4 asistencias.

### Deportivo da Coruña 
O 31 de xaneiro de 2025 anunciouse a súa fichaxe polo Deportivo da Coruña, da Segunda División, co que asinou un contrato por dous anos e medio. Debutou na xornada 26 diante do Almería, substituíndo nos 10 minutos finais a Mario Soriano, e converteuse así no primeiro futbolista australiano e oceánico en disputar un partido oficial co Deportivo nos máis de 118 anos de historia do club galego. Disputou un total de nove partidos ao longo da tempada, sen chegar a adaptarse ao xogo do equipo. Marcou un gol fronte ao Racing de Santander no Sardinero, nun partido no que acabou expulsado.

Ao remate da tempada anunciouse a rescisión do seu contrato, e pouco despois regresou a Australia, onde asinou como novo xogador do Melbourne Victory.

## Selección nacional 
### Categorías inferiores 
En xaneiro de 2023 recibiu a súa primeira convocatoria coa selección sub-23 de Australia, co que disputou o Campionato sub-23 da AFC en Tailandia. Disputou tres encontros durante o torneo, no que o conxunto australiano logrou o terceiro posto, asegurando así a presenza do equipo nos Xogos Olímpicos de 2020.

Foi convocado tamén para a cita olímpica en Tokyo e xogou de inicio no primeiro partido, no que os australianos deron a sorpresa ao derrotar á Arxentina. Con todo, acabaron a primeira fase na derradeira posición do seu grupo, tras caer ante España e Exipto.

### Selección absoluta 
En maio de 2021 foi convocado por primeira vez pola selección australiana absoluta, coa que debutou o 7 de xuño, na vitoria por 5-1 contra a selección da China Taipei. Converteuse así no primeiro futbolista na historia do Macarthur FC en xogar co equipo nacional australiano.

## Estatísticas 
## Notas